b'\n_START_ARTICLE_\nJehkin Iivana\n_START_PARAGRAPH_\nIivana Jehkinpoika Shemeikka (21. elokuuta 1843 Suistamo \xe2\x80\x93 15. maaliskuuta 1911 Helsinki), tunnetaan paremmin nimell\xc3\xa4 Jehkin Iivana, oli taitava karjalainen runonlaulaja ja kanteleen soittaja Suistamon Muuannosta._NEWLINE_H\xc3\xa4n oli Pedri Shemeikan serkku ja Jehki Shemeikan poika, jonka mukaan h\xc3\xa4nt\xc3\xa4 kutsuttiin Jehkin Iivanaksi. H\xc3\xa4n esitti laulujaan useille runonker\xc3\xa4\xc3\xa4jille, muun muassa vuonna 1884 Kaarle Krohnille ja Hjalmar Basilierille ja vuonna 1888 Oskar Relanderille ja Axel August Boreniukselle. H\xc3\xa4n esiintyi vuonna 1896 Sortavalan laulujuhlilla, vuonna 1900 Helsingin laulujuhlilla sek\xc3\xa4 vuonna 1906 j\xc3\xa4lleen Sortavalan laulujuhlilla. T\xc3\xa4m\xc3\xa4n lis\xc3\xa4ksi h\xc3\xa4n esiintyi my\xc3\xb6s ainakin Turussa ja Kuopiossa maatalousn\xc3\xa4yttelyss\xc3\xa4 kes\xc3\xa4ll\xc3\xa4 1906 sek\xc3\xa4 Tampereella 1907, jossa h\xc3\xa4n avasi Vienan-Karjalaisten Liiton kokouksen kanteleensoitollaan. H\xc3\xa4n ei kuitenkaan tehnyt oma-aloitteisia laulumatkoja monen muun runonlaulajan tavoin vaan l\xc3\xa4hti ainoastaan kutsusta. Vuonna 1911 h\xc3\xa4n kuitenkin taipui matkaamaan yhdess\xc3\xa4 toisen runonlaulajan Iivana Onoilan kanssa esiintym\xc3\xa4\xc3\xa4n Helsinkiin, vaikkei h\xc3\xa4nt\xc3\xa4 ollut erikseen kutsuttu. T\xc3\xa4ll\xc3\xa4 matkalla h\xc3\xa4n kuitenkin sairastui ja kuoli. H\xc3\xa4net vietiin haudattavaksi kotikyl\xc3\xa4ns\xc3\xa4 Muuannon kalmistoon.'